নিজস্ব প্রতিবেদন: সোমবার মহালয়া থেকে শুরু হয়ে যাচ্ছে বাংলার প্রধান উত্সব দুর্গোত্সব। সকালে তর্পণ ও বীরেন্দ্রকৃষ্ণ ভদ্রের কণ্ঠে দেবীবন্দনা ছাড়া মহালয়াই অসম্পূর্ণ। দশকের পর দশক ধরে বাঙালি অভ্যস্ত হয়ে উঠেছে বীরেন্দ্রকৃষ্ণ ভদ্রের 'মহিষাসুর মর্দিনি' শুনতে। সোমবার সকালেও তা বাদ যাবে না। বছরে এই একটা দিনই হয়তো রেডিওটা আবার জেগে ওঠে বাঙালি ঘরে।  নতুন প্রজন্ম অবশ্য স্মার্টফোনেই শুনে ফেলবে। আর ইউটিউবের জমানাতে তো আর নির্দিষ্ট সময় লাগে না। যখন, তখন শোনা যায় মহালয়ার প্রভাতের আগমনী সুর। তবে শরতের আকাশ ও মহালয়ার সকাল ছাড়া আগমনী সুর যে বড়ই বেমানান। উমা আসার অপেক্ষায় প্রহর গোনা শুরু হয়ে গিয়েছে বাঙালির ঘরে ঘরে।  আর এবার তো মার্ভেল ফিল্মের অ্যাভেঞ্জার ইনউফিনিটি ওয়ারের ক্যাপ্টেন মার্ভেল ওকফে ব্রি লারসনই হয়ে উঠেছেন দশভূজা। নেপথ্যে বাজছে বীরেন্দ্রকৃষ্ণ ভদ্রের কণ্ঠস্বরে 'মহিষাসুর মর্দিনি'। কয়েকটি দৃশ্যের কোলাজে ভিডিওটি তৈরি করেছেন এক বাঙালি যুবক। আর তা বেশ জনপ্রিয় হয়েছে সামাজিক যোগাযোগ মাধ্যমে। ইউটিউবে প্রশংসিত হচ্ছে। দশভূজা না হয় ক্যাপ্টেন মার্ভেল হলেন, মহিষাসুর কে হলেন? কে আবার থানোস।